CELEX: 62018TN0537
Language: el
Date: 2018-09-13 00:00:00
Title: Υπόθεση T-537/18: Προσφυγή/Αγωγή της 13ης Σεπτεμβρίου 2018 — Vialto Consulting κατά Επιτροπής

26.11.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 427/81
            
         
      Προσφυγή/Αγωγή της 13ης Σεπτεμβρίου 2018 — Vialto Consulting κατά Επιτροπής
      (Υπόθεση T-537/18)
      (2018/C 427/108)
      Γλώσσα διαδικασίας: η ελληνική
      
         Διάδικοι
      
      
         Προσφεύγουσα/Ενάγουσα: Vialto Consulting Kft. (Budapest, Ουγγαρία) (εκπρόσωπος: Β. Χριστιανός, Δικηγόρος)
      
         Καθής/Εναγόμενη: Ευρωπαϊκή Επιτροπή
      
         Αιτήματα της προσφεύγουσας/ενάγουσας
      
      Η προσφεύγουσα/ενάγουσα ζητεί από το Γενικό Δικαστήριο:
      
                  —
               
               
                  Να ακυρωθεί η προσβαλλόμενη απόφαση της Επιτροπής, με την οποία η Επιτροπή επέβαλε στην προσφεύγουσα/ενάγουσα διετή αποκλεισμό και δημοσίευσε τον αποκλεισμό αυτό στην ιστοσελίδα της·
               
            
                  —
               
               
                  να υποχρεωθεί η Επιτροπή να αποκαταστήσει την περιουσιακή ζημιά της προσφεύγουσας/ενάγουσας, αφενός λόγω του διετούς αποκλεισμού της, και αφετέρου λόγω της δημοσιεύσεως του εν λόγω αποκλεισμού στην ιστοσελίδα της, την οποία αποτιμά σε 434 889,82 ευρώ, εντόκως από την ημερομηνία εκδόσεως της αποφάσεως·
               
            
                  —
               
               
                  να υποχρεωθεί η Επιτροπή να αποκαταστήσει την ηθική βλάβη της προσφεύγουσας/ενάγουσας, αφενός λόγω του διετούς αποκλεισμού της, και αφετέρου λόγω της δημοσιεύσεως του εν λόγω αποκλεισμού στην ιστοσελίδα της, την οποία αποτιμά σε 400 000,00 ευρώ, εντόκως από την ημερομηνία εκδόσεως της αποφάσεως·
               
            
                  —
               
               
                  να καταδικασθεί η Επιτροπή στο σύνολο της δικαστικής δαπάνης της προσφεύγουσας/ενάγουσας.
               
            
         Ισχυρισμοί και κύρια επιχειρήματα
      
      Προς στήριξη της προσφυγής/αγωγής κατά της υπό τον αριθμό Ares(2018)3463041 απόφασης της Ευρωπαικής Επιτροπής, ημερομηνίας 29 Ιουνίου 2018, η προσφεύγουσα/ενάγουσα προβάλλει τέσσερις λόγους.
      
                  1.
               
               
                  Ο πρώτος λόγος αντλείται από την παραβίαση του άρθρου 7 παρ. 1 του κανονισμού 2185/1996, καθώς η Ευρωπαϊκή Επιτροπή δέχεται ότι η OLAF δεν υπερέβη τις αρμοδιότητές της κατά τη διεξαγωγή του ελέγχου επί της Vialto και ελλείπει αιτιολόγισης.
               
            
                  2.
               
               
                  Ο δεύτερος λόγος αντλείται από την παραβίαση του άρθρου 41 του Χάρτη Θεμελιωδών Δικαιωμάτων όσον αφορά το δικαίωμα χρηστής διοικήσεως και έλλειψη αιτιολογίας.
               
            
                  3.
               
               
                  Ο τρίτος λόγος αντλείται από την παραβίαση της αρχής της δικαιολογημένης εμπιστοσύνης.
               
            
                  4.
               
               
                  Ο τέταρτος λόγος αντλείται από την παραβίαση της αρχής της αναλογικότητας και της επαρκούς αιτιολόγισης, αφενός διότι η Ευρωπαϊκή Επιτροπή επέβαλε στην Vialto διετή αποκλεισμό, και αφετέρου διότη προέβει σε δημοσίευση του εν λόγω αποκλεισμού στην ιστοσελίδα της.